Diari Oficial de la Generalitat Valenciana


Sumari del DOGV 4100, del 04-10-2001 (2001/9267)

ACORD de 26 de juliol de 2001, de la Comissió Territorial d'Urbanisme de Castelló, relatiu a la modificació puntual núm. 41 del Pla General de Benicàssim.
----------------------------------------------------------------------------------------------------------------------------------------------------------

### Dades del document

Número de DOGV
:   4100

Data del DOGV
:   04-10-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/9267


Data del document
:   26-07-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Benicàssim
    * pla d'urbanisme

ACORD de 26 de juliol de 2001, de la Comissió Territorial d'Urbanisme de Castelló, relatiu a la modificació puntual núm. 41 del Pla General de Benicàssim. [2001/X9267]
  
Vist l'expedient relatiu a la modificació puntual núm. 41 del Pla General de Benicàssim, i de conformitat amb els següents,
  
Antecedents
  
Primer. El ple de l'Ajuntament de Benicàssim, en la sessió de 15 de maig de 2001, va acordar exposar al públic la modificació del Pla General, la qual cosa es va portar a efecte mitjançant anuncis inserits en el periòdic Levante, de 30 de maig de 2001, i en el Diari Oficial de la Generalitat Valenciana, de 31 de maig de 2001.
  
Transcorregut el període d'informació al públic, durant el qual es van formular tres al·legacions, el ple de l'Ajuntament va aprovar-ne provisionalment la modificació en la sessió de 12 de juliol de 2001, després de la qual cosa l'expedient es remet al Servei Territorial d'Urbanisme per a la seua aprovació definitiva.
  
Segon. El projecte consta de memòria i plànols.
  
Tercer. L'objecte del projecte és qualificar de sòl dotacional sistema local de servei urbà (SR) una parcel·la de 58,86 m2 de sòl urbà actualment qualificat d'habitatge unifamiliar aïllat (UFA) en la zona sud de la urbanització Montornés-la Parreta de Benicàssim.
  
Segons s'assenyala en la memòria de la modificació, en les urbanitzacions de muntanya es troben diverses zones amb dificultats per a captar el senyal del repetidor de televisió situat en el Bartolo, a causa de les ombres generades per l'orografia muntanyosa de la zona. Mitjançant la modificació es pretén solucionar aquest problema qualificant terrenys aptes per a situar un xicotet repetidor de reexpedició de la senyal a les zones que tenen dificultats de recepció.
  
Fonaments de dret
  
Primer. La tramitació de la modificació del Pla General ha sigut correcta, d'acord amb el que estableix l'article 38 i concordants de la Llei 6/1994, de 15 de novembre, Reguladora de l'Activitat Urbanística (en endavant LRAU).
  
Segon. La documentació està completa, als efectes del que disposa l'article 27 de la LRAU.
  
Tercer. La present modificació del Pla General de Benicàssim suposa una alteració en l'ordenació detallada del sòl urbà.
  
Tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà o del traçat d'uns vials s'emmarca clarament dins de la discrecionalitat del planejament urbanístic, i en aquests casos l'administració té una àmplia llibertat per a triar, entre les alternatives possibles, la forma en què el territori ha de quedar ordenat.
  
Així mateix, són les citades matèries determinacions urbanístiques que tracen, junt amb altres, el model físic d'una convivència purament local, sense incidència en interessos supralocals, per la qual cosa, quan de tals determinacions es tracte, aquella discrecionalitat ha de ser realitzada per l'Ajuntament, des de la representació que li confereix la seua legitimació democràtica.
  
La LRAU arreplega aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació de tal interés formulada pel municipi des de la seua pròpia representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.
  
L'examen autonòmic d'aquestes modificacions haurà de partir d'aquests pressupostos.
  
Quart. En el cas que ens ocupa, l'alteració, tal com es planteja, no suposa increment d'edificabilitats, ni concorre cap altra de les circumstàncies especials que es refereixen els distints apartats de l'article 55 de la LRAU.
  
La modificació s'ajusta als preceptes legals aplicables i es justifica en principis de racionalitat.
  
La modificació es justifica en criteris de racionalitat i no s'observa, en atenció a les competències autonòmiques, obstacle a l'aprovació definitiva de la modificació.
  
Cinqué. De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el subsecretari d'Urbanisme i Ordenació Territorial pot elevar proposta d'aprovació al conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme, dictamen que en el cas de municipis de menys de 50.000 habitants, tindrà directament efectes de resolució executòria.
  
En virtut de tot el que antecedeix, la Comissió Territorial d'Urbanisme de Castelló, acorda:
  
Aprovar definitivament la modificació puntual núm.41 del Pla General de Benicàssim.
  
Contra el present acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú».